དེ་ཡང་འཕགས་ཡུལ་ཧི་མ་ཅལ་གྱི་ཞིང་ཁམས་ཕུན་སུམ་ཚོགས་པའི་སྙིང་པོར་ཆེད་དུ་བཟོས་པ་ལྟ་བུ་ལྷ་དང་བཅས་པའི་འགྲོ་བ་མཐའ་དག་གིས་མཆོད་པའི་ཞིང་མཆོགཚེ་འདི་དང་ཕྱི་མ་གཉིས་སུ་བདེ་དགེ་ལེགས་ཚོགས་ཐམས་ཅད་འབྱུང་བའི་རྩ་ལག་དམ་པར་གྱུར་པ་ྋསངས་རྒྱས་གཡུང་དྲུང་བོན་གྱི་བསྟན་པའི་གདུགས་དཀར་ནུབ་པ་མེད་པར་སྲིད་མཐར་སྒྲེང་བའི་བྱེད་པོྋདཔལ་གཤེན་བསྟན་སྨན་རིའི་གླིང་ཞེས་མཚན་སྙན་གྱི་གྲགས་པ་དཀར་པོ་འཛམ་གླིང་གོ་ལ་ཟླུམ་པོའི་ཡང་རྩེ་ན་ཐོལ་གྱིས་བརྒལ་བ་འདི་ཉིད་ཀྱི་ྋདཔལ་ལྡན་རྒྱལ་བ་སྨན་རི་བའི་མཁན་རབས་སོ་གསུམ་པ་ྋསྐྱབས་རྗེ་ཁྲི་འཛིན་རིན་པོ་ཆེ་ལུང་རྟོགས་བསྟན་པའི་ཉི་མ་དཔལ་བཟང་པོ་མཆོག་གིས་ཕྱི་ལོ་༡༩༦༩ནས་བཟུང་དགུང་གྲངས་བཅུ་ཕྲག་དུ་མར་སྐུ་ངལ་ཁྱད་དུ་བསད་དེ།ཇི་སྐད་དུ།འགྲོ་བའི་དོན་དུ་སྐུ་མི་འཕངས།ཞེས་གསུངས་པ་ནང་བཞིན་གྱི་ཆེས་རྨད་དུ་བྱུང་བའི་མཛད་འཕྲིན་བདག་གིར་བཞེས་ནས་བོན་གྱི་གསུང་རབ་ཀྱིས་གཙོས་པའི་གྲུབ་མཐའ་རིས་མེད་ཀྱི་གསུང་རབ་པར་བསྐྲུན་དང་བསྡུ་རུབ་འཚོལ་སྒྲུབ་བཙའ་སྐྱོང་བླ་མེད་གནང་བའི་སྐུ་དྲིན་ཉག་ཅིག་ལས་བྱུང་བ།དམུ་དབང་ཐོད་དཀར་སྲས་པོའི་གཤེན་ཞལ་གཙང་མ་ལས་བྱུང་བའི་ཕྱི་རྒྱུད་མདོ་ཡི་སྐོར་ལ།ཟབ་མོ་སྟོན་པ་འབུམ་གྱི་སྡེ་དང་།ལས་འབྲས་སྟོན་པ་མདོ་ཡི་སྡེ་།ཚུལ་ཁྲིམས་རྣམ་དག་འདུལ་བའི་སྡེ།ཆགས་གནས་སྟོན་པ་མཛོད་ཀྱི་སྡེ།གཞལ་བྱ་དབུ་ཚད་རིག་པའི་སྡེ་སོགས་ཕྱི་མཚན་ཉིད་མདོ་ཡི་སྡེ་ལྔ་དང་།གསང་བ་སྔགས་ཀྱི་སྐོར་ལའང་རྣལ་མ་ཞི་བ་དང།བསྒྱུར་བ་ཁྲོ་བོ་སྐྱེ་འགག་མེད་པའི་མ་མོ།བདག་གཞན་རྒྱུད་ཁྲོལ་ཕུར་པ།རྣམ་རྟོག་འཇོམས་པ་བདུད་རྩི།འགྱུར་བ་མེད་པ་ཚེ་སྒྲུབ་སོགས་ནང་གསང་བ་སྔགས་ཀྱི་བཀའ་དྲུག་དང་།གསང་བ་གྲོལ་ལམ་གཙོ་བོར་སྟོན་པ་བླ་མེད་རྫོགས་པ་ཆེན་པོའི་བཀའ་ཞང་ཞུང་སྙན་བརྒྱུད་བཀའ་རྒྱུད་སྐོར་བཞི་དང་།ཡེ་ཁྲི་མཐའ་སེལ།བསྒྲགས་པ་སྐོར་གསུམ།བྱང་སེམས་གབ་པ་དགུ་སྐོར་སོགས་རྫོགས་པ་ཆེན་པོའི་གཞུང་བཞི་སོགས་ཕྱི་ནང་གསང་གསུམ་གྱི་བཀའ་དང༌།རྗེས་འཇུག་ཚད་ལྡན་གྱིས་བཀའི་དགོངས་འགྲེལ་དུ་རྩམ་གནང་མཛད་པའི་ཕྱི་མཚན་ཉིད་མདོ་ཡི་གཞུང་དང༌།ནང་གསང་བ་སྔགས་ཀྱི་གཞུང༌།གསང་བ་རྫོགས་ཆེན་བླ་མེད་ཀྱི་གཞུང་སོགས་མདོ་སྔགས་རྫོགས་གསུམ་གྱི་བོན་སྡེ་བཀའ་གཏེར་སྙན་རྒྱུད་བསམ་གྱིས་མི་ཁྱབ་པ་དང༌།